**Družobný zápas Riečka - Kulpin**

V piatok 3. júna sme na Riečanskom ihrisku znovu po dvoch rokoch privítali priateľov zo Srbského Kulpína. V sobotu sme spoločne absolvovali malý výlet na rekreačné stredisko Šachtičky, kde sme si pozreli krásy okolitej prírody z výšky miestnej rozhľadne. Následne sme po značenom turistickom chodníku prešli cez les do baníckej obce Špania Dolina, kde sme mohli obdivovať rázovitú architektúru a občerstviť sa v tradičnej krčme. Po návrate do Riečky nás čakal dobrý guľáš z kuchyne Igora Meloša a popoludňajší futbalový zápas, ktorý korektne odpískal rozhodca Maroš Majer. Zápas sa odohral v duchu 10. výročia spolupráce našich obcí a napriek tomu, že Kulpínčania prišli posilnení o mladých hráčov, ktorí sa snažia prebrať štafetu, zápas sa skončil s nerozhodným výsledkom 4:4. O pekné góly sa postarali za Riečku po dve presné strely Sanitra a M. Petráň, za Kulpín Kozarev, Vida, Chalupka,a Šimo. Ani snaha nehrajúcich náhradníkov M. Spišiaka a Valentíka, ktorí kopali 11-ky sa stav nezmenil, takže víťazmi zostali všetci. Večer sme ukončili pri dobrom jedle, pohári vínka, ale hlavne s dobrou náladou a v nedeľu ráno sme sa s priateľmi z Kulpína rozlúčili.

Ľ. Turčányiová